b'\n_START_ARTICLE_\nHarry Patch\n_START_PARAGRAPH_\nHenry John Patch ehk Harry Patch (17. juuni 1898 \xe2\x80\x93 25. juuli 2009) oli viimane Esimese maailmas\xc3\xb5ja veteran, kes osales otseses lahingutegevuses. Enne oma surma oli ta l\xc3\xbchikest aega Euroopa vanim mees ja vanuselt kolmas mees maailmas._NEWLINE_Patch s\xc3\xbcndis Combe Downis Inglismaal m\xc3\xbc\xc3\xbcriladuja perekonnas ning alustas 1913. aastal t\xc3\xb6\xc3\xb6mehekarj\xc3\xa4\xc3\xa4ri torumehena. 1916. aastal v\xc3\xa4rvati ta Briti armeesse ning 1917. aasta juunis saadeti ta rindele. Ta v\xc3\xb5itles Passchendaele lahingus (tuntud ka kolmanda Ypres\'i lahinguna). 22. septembril sai Patch haavata, kui m\xc3\xbcrsk plahvatas tema kaeviku ees ning tappis kolm tema kaaslast. Seej\xc3\xa4rel saadeti ta tagasi Inglismaale, kus taastus pikka aega Wighti saare haiglas. Rohkem ta s\xc3\xb5jategevuses ei osalenud._NEWLINE_P\xc3\xa4rast s\xc3\xb5da j\xc3\xa4tkas Patch torumehekarj\xc3\xa4\xc3\xa4ri kuni pensionileminekuni 1963. aastal. Teise maailmas\xc3\xb5ja ajal tegutses ta ka tulet\xc3\xb5rjujana, kustutades Saksa pommitajate p\xc3\xb5hjustatud tulekhajusid._NEWLINE_Patch oli kolm korda abielus. Esimest korda abiellus ta 1918. aastal Ada Billingotniga, kes suri 1976. aastal. Teist korda abiellus ta 1979. aastal, kuid tema naine suri juba 1984. aastal. Tema kolmas naine suri 2007. aastal. _NEWLINE_Patch ei r\xc3\xa4\xc3\xa4kinud oma s\xc3\xb5jakogemustest enne, kui 1998. aastal, mil ta sai 100-aastaseks. Seej\xc3\xa4rel v\xc3\xb5ttis ta tihti s\xc3\xb5na s\xc3\xb5ja teemal, r\xc3\xb5hutades selle ebainimlikkust. 2007. aastal avaldas ta autobiograafia "The Last Fighting Tommy". Ta osales 2008. aastal ka Esimese maailmas\xc3\xb5ja l\xc3\xb5pu 90. aastap\xc3\xa4eva t\xc3\xa4histamisel koos teiste Briti veteranide Henry Allinghami ja William Stone\'iga. Kui Allingham 2009. aasta 18. juulil suri, sai Patchist viimane Inglismaal elav Esimese maailmas\xc3\xb5ja veteran ja viimane lahingutegevuses osalenu, samuti Euroopa vanim elusolev mees. Kuid ta suri juba 7 p\xc3\xa4eva p\xc3\xa4rast Allinghami Somersetis Fletcher House\'i hooldekodus. Patch maeti 6. augustil.'